arnastofnun/IGC-2024 huggingface dataset:
Vefur étur pappír

Ekkert getur hindrað, að vefur taki við af pappír sem fréttamiðill okkar. Hefðbundin dagblöð sæta fækkandi áskrifendum, því að ungt fólk kaupir ekki fréttir. Fríblöð standa betur, en munu falla í næstu lotu, er auglýsingar hverfa af pappír yfir á vef. Enn hefur að vísu ekki orðið til frambærilegt viðskiptaumhverfi á vefnum. Fyrr mun umhverfið spillast á pappírnum og millibilsástandið verður erfitt. Fæstir útgefendur átta sig á, hversu alvarlegt málið er. Frétttamennska verður um tíma nöturlegri en áður vegna niðurskurðar útgjalda. Löngu síðar mun vonandi aftur birta. Og þá á vefnum.
Þjóðhreinsun á Íslandi

DV flytur okkur í dag skelfilegar fréttir af ófrjósemisaðgerðum á börnum og unglingum árin 1938-1975. Þær voru í samræmi við þjóðhreinsunarstefnu nazista á fyrirstríðsárunum. Læknar og embættismenn voru haldnir þessari firru. Hugmyndafræðingur hennar hér var Vilmundur Jónsson landlæknir. Hann sagði árið 1937: “Vönun andlegra fáráðlinga léttir þeim lífið, er þjóðinni til hagsbóta og dregur úr úrkynjun komandi kynslóða.” Þeir, sem þá voru kallaðir fáráðlingar, eru nú sagðir þjást af lesblindu eða ofvirkni. Ríkisvaldið ber ábyrgð á framgangi hinnar skelfilegu þjóðhreinsunarstefnu.
Lygasögur af látnum

Fátt er í Mogganum utan menning og lygasögur af nýlátnum. Þar er sérvitur pólitík, innanhéraðskróníka í Sjálfstæðisflokknum. Þar eru kjallaragreinar eftir hagsmunaaðila fyrirtækja, samtaka og stofnana. Þar er mikið slúður, en eingöngu erlent slúður, sem snertir okkur lítt. Þar er nítjándu aldar Velvakandi, sem talar um sig í þriðju persónu. Þar er sudoku fyrir konuna mína, sem borgar blaðið. Ég geri ráð fyrir, að vit sé í skrifum blaðsins um menningu og félagsfræði. En ég sé aldrei í því paragraff, sem snertir hug minn eða mín áhugamál. Er ekki enn kominn á aldur lesenda minningargreina.
Björk og Tíbet

Björk gerði vel, þegar hún söng “Tíbet, Tíbet” aftast í lagi sínu: “Declare Independence”. Hafði áður gert slíkt út af Kosovo, Grænlandi og Færeyjum. Kínverskum aðdáendum hennar á tónleikunum í Sjanghai var samt brugðið. Þeir óttuðust, að löggan mundi koma og taka sig fyrir að taka þátt í andófi. Þeir flýttu sér af vettvangi. Kínverjar eru meðvitaðir um, að þeir verði að gæta sín á stjórnvöldum. Söngur Bjarkar og hrædd viðbrögð áheyrenda eru góð áminning um, að Kína er ekki bara himnaríki fjárplógsmanna, heldur einnig heimsins hæsti þröskuldur í vegi lýðræðis. Er stærsta þrælaríki heimsins.
Hastað á fríríkið

Björgvin G. Sigurðsson orkuráðherra hastaði á Landsvirkjun í Fréttablaðinu í gær. Þá hafði fríríkið hótað, að láta fyrirhugað gagnaver á Vellinum ekki hafa umsamið rafmagn. Nema það fengi að virkja við Hvamm í Þjórsá. “Það er varla hægt að taka það alvarlega, þegar þessum tveimur óskyldu hlutum er stillt upp með þessum hætti,” sagði ráðherrann. Í fyrsta skipti í sögunni slær ráðherra á putta Landsvirkjunar. Fríríkið blakkmeilar þing og þjóð á þann hátt, sem því einu er lagið. Það reynir að hengja óvinsæla virkjun á vinsælt fyrirtæki. Gagnaver notar samt bara 25 megavött, 5% af álveri.
Dauðvona Morgunblað

Morgunblaðið er dauðvona. Þjónar þeim 20%, sem hafa ofuráhuga á menningu og þeim 20%, sem hafa ofuráhuga á nýlátnu fólki. Vegna tvítalningar eru þetta samtals aðeins 30% þjóðarinnar. Nægir ekki í samfélagi, þar sem ungt fólk kaupir alls ekki fréttir. Enda minnkar sala Morgunblaðsins. Sumir kaupa það enn af gömlum vana. Ég fletti því, þótt ég finni fátt við mitt hæfi. Smám saman rofnar vaninn og nýtt fólk kemur ekki í staðinn. Nafn Morgunblaðsins getur að vísu lifað andlátið. Mundi gera það í nýjum titli 24 stunda, sem á lengri ævi fyrir höndum sem fríblað. En DV mun líklega lifa Morgunblaðið.
Kosningar nægja ekki

Frjálsar kosningar eru mikilvægur þáttur í lýðræðis, en ekki fullnægjandi þáttur. Víða eru kosningar meira eða minna frjálsar, þótt þar sé ekki lýðræði. Stærsta og frægasta dæmið um það er Rússland. Önnur ný dæmi eru Kenýa, þar sem kosningar voru nýlega, þótt ekki sé þar lýðræði. Ekki heldur í Zimbabve, sem oft hefur kosningar. Eini fullnægjandi þáttur lýðræðis er gegnsæi. Það er skipulag, sem gerir borgurum kleift að sjá gegnum kerfi. Slíkt gegnsæi er ekki í Rússlandi, Kenýa og Zimbabve. Það er ekki heldur á Íslandi, þar sem Persónuvernd og dómstólar ritskoða dóma fyrir birtingu.
Fangelsi til fagnaðar

Bandaríkin hafa hlutfallslega fleiri borgara í fangelsi en nokkurt annað ríki. Einn af hverjum hundrað fullorðinna situr inn. Þetta eru 1,6 milljón manns. Ellefu af hverjum hundrað ungum svertingjum sitja inni eða hafa setið inn. Það segir allt sem segja þarf um misjafna stöðu kynþátta þar í landi. Næst á eftir Bandaríkunum í dálæti á fangelsum koma Kína og Rússland, sem seint verða talin vera fyrirmyndarríki. Kína beitir líka dauðarefsingum eins og Bandaríkin, svo og leppstjórn Bandaríkjanna í Írak. Allt er þetta partur af heimsmynd, sem er framandi almenningi í Evrópu.
Mýri í Vatnsmýrinni

Flugvöllur verður ekki reistur í Hólmsheiði vegna þoku. Ekki á Lönguskerjum vegna salts og sjávargangs. Ef hann verður fluttur frá Reykjavík, fer hann til Keflavíkurvallar, þar sem hann á auðvitað heima. Ef flugvöllurinn fer, verður bezt að breyta Vatnsmýrinni aftur í mýri. Notalegra er að hafa mýri og mýrafugla í Reykjavík en að reisa þar ráðgerða reglustrikubyggð. Enginn sjarmi er í hugmyndum á sýningu um blandaða byggð í Vatnsmýri. Og hvernig vilja menn flytja 12.000 manns til og frá henni? Eftir Miklubrautinni, sem þegar er stífluð? Órar byggðaþéttingar kosta alltaf dýr umferðarmannvirki.
Mafía Landsvirkjunar

Landsvirkjun hótar þjóðinni að láta fyrirhugað netþjónabú á Keflavíkurvelli ekki hafa raforku. Hún heimtar í staðinn að fá að virkja Þjórsá við Hvamm. Frá þessu var ekki sagt, þegar samningurinn um tölvuverið var undirritaður. Í dag segir Fréttablaðið frá hótun Landsvirkjunar. Hún ætlar með góðu eða illu að ná fram virkjunum í neðri hluta Þjórsár. Ætlar að knýja Alþingi og landeigendur til að fallast á framsal vatnsréttinda í ánni. Eru forustumenn Landsvirkjunar búnir að horfa á of margar bíómyndir af mafíunni? Er ekki í staðinn hægt að láta tölvurnar fá rafmagn Orkuveitunnar frá Hellisheiði?
Omega fagnar ofbeldi

Í nýrri hrinu ódæðisverka Ísraels á hernumdum svæðum Palestínu er gott að muna tvennt. Í fyrsta lagi stríðir atferli Ísraels gegn öllum ákvæðum Genfarsáttmálans um meðferð hernumins fólks. Hitt er, að hér er sérstök sjónvarpsstöð helguð stuðningi við helför nútímans. Á Omega sitja örvasa stríðshetjur við borð og dásama Ísrael í bak fyrir. Þeir trúa spásögn um, að sigur Ísraels í stríði í Botnalöndum sé upphaf langþráðs heimsenda. Trúarofstæki þetta er útbreitt í Bandaríkjunum, en sjaldgæft hér. Samt tekst stuðningsmönnum Ísraelsríkis að halda úti sjónvarpi um hugsjón sína.
Svipvindastaðir á Alviðru

Sá teiknimynd í blaði af glerhúsi tónlistar og ráðstefna, sem rís við höfnina. Mikilli höll á víðavangi yfir Geirsgötunni, þar sem bílar munu keyra neðanjarðar. Sumarklætt fólk er teiknað inn á myndina. Ég óttast, að fas þess verði annað í veruleikanum. Þegar tónlistar- og ráðstefnugestir hrekjast um planið mikla undan veðrum og vindi. Þetta er mesta alviðra í allri borginni. Þar verður lárétt rigning og helkuldi. Nema myndin sé fölsk og fólk komi frá bílastæðum neðanjarðar. Eyðilegt og vindblásið veðurtorgið er réttnefnt Alviðra og tónlistarhöllin er réttnefnd Svipvindastaðir.
Stjarnfræði stríðseyðslu

Joseph Stiglitz nóbelshagfræðingur segir stríðið við Írak kosta Bandaríkin þrjár trilljónir dollara. Þýðir þrjár milljónir milljóna, líklega þrjár billjónir dollara á íslenzku. Stjarnfræðilega talan er fundin með því að bæta ýmsu við hefðbundinn stríðskostnað. Svo sem endurhæfingu fatlaðra hermanna og endurnýjun eyðilagðs stríðsbúnaðar. Þetta kemur fram í bókinni “The Three Trillion Dollar War”. Kostnaðaráætlun forsetans dugði aðeins fyrir fjögurra daga stríði. Meirihluti kostnaðarins er tekinn að láni og mun um síðir sliga Bandaríkin. Sligið hófst með hruni fasteignaviðskipta.
Átjándu aldar Erlendur

“Það er hlutverk forstöðumannsins að halda uppi aga og reglu í fangelsinu og hann ákveður, hvernig það er gert. Við skiptum okkur ekkert af því …” Þannig bullar Erlendur Baldursson hjá Fangelsismálastofnun í viðtali við DV. Geðþótti forstjóra getur ekki ráðið reglum í fangelsi. Ekki einu sinni geðþótti Margrétar Frímannsdóttur. Um valdbeitingu í fangelsi hljóta að vera til skrifaðar reglur á vegum ráðuneytis, samþykktar af ýmsum aðilum. Ef Fangelsismálastofnun hefur ekki haft frumkvæði af slíku, er hún úti að aka. Hugarfarið í orðum Erlendar er forngripur, ættaður frá átjándu öld.
Ósyndir lífeyrisstjórar

Furðulegt er tíu milljarða tap lífeyrissjóða á hlutabréfum í Exista í átta mánuði, frá júlí 2007 til febrúar 2008. Þetta eru Gildi, Lífeyrissjóður verzlunarmanna og Lífeyrissjóðir í Bankastræti 7. Svo virðist sem þessir sjóðir hafi verið sofandi í september-október. Þegar aðrir voru að vakna til vitundar um breytta stöðu hlutafjár. Héldu áfram að kaupa pappíra, sem aðrir voru farnir að forðast. Spurning er, hvort þessir sjóðir hafi burði til að standa í fjárhættuspili. Stjórnendur þeirra léku sér með fé annarra í djúpu lauginni. Þar sem aðeins eiga að vera þeir, sem eru vel syndir.
Þeir sleikja Pútín

Hagkerfi Evrópusambandsins er fimmtán sinnum stærra en hagkerfi Rússlands, sem er á stærð við Belgíu og Holland. Rússland stjórnar samt Evrópu með því að skammta þangað olíu. Pútín, hinn nýi Stalín, notar olíuviðskipti til að kúga Evrópu til hlýðni við sig. Öflugasta hagkerfi heimsins hefur fallið í refagildruna. Evrópusambandið kemur ekki fram sem ein heild fyrir hönd Evrópu, heldur eru fulltrúar einstakra ríkja í biðröð í Kreml með hattinn í hendinni. Fyrir efnahag og lýðræði Evrópu er brýnt að færa utanríkismál frá smáríkjum til risans, Evrópusambandsins, sem ekki þarf að sleikja Pútín.
Æskujurt Gilgames

Elzta skáldsaga heimsins er Gilgames, skrifuð fyrir 4000 árum, þar sem nú heitir Írak. Hún segir frá sjálfmiðjaða hálfguðinum Gilgames, afrekum hans og árekstrum við samfélagið. Gæti hafa verið nútímamaður, vildi eyða frægum sedrusskógi í Suður-Íran. Snapaði fæting við skrímslið (grænfriðunginn) Humbaba, sem varði skóginn. Gilgames hafði sigur og eyddi skóginum. Þótti ekki nóg að gert, vildi verða ódauðlegur, leitaði ráða hjá Utnapistim á endimörkum heimsins. Á leiðinni lenti hann í Nóaflóðinu. Að lokum kafaði hann eftir æskujurtinni, en snákur át hana. Gilgames sat eftir með ellina.
Heimþrá Sinuhe

Elzta sjálfsævisaga heimsins er Sinuhe, skrifuð í Egyptalandi fyrir 4000 árum. Þar segir hermaðurinn Sinuhe frá, að hann hafi geðtruflast í herför í Líbíu. Andlát Sehetepebre faraó hafði þau áhrif, að Sinuhe vafraði út í eyðimörkina og lenti í botnalöndum Miðjarðarhafsins. Þar vegnaði honum vel, varð tengdasonur smákonungs og vann ýmsa sigra í styrjöldum slíkra. Hann þjáðist af heimþrá og hafði bréfaviðskipti við Keperkere faraó um það mál. Leiddi til þess, að hann fékk að koma heim og var gerður að embættismanni við hirðina. Hann dó í friði og tók sjálfsævisöguna með sér í grafhýsið.
Borðorð Sjuruppak

Elzta rit í heimi eru boðorð Sjuruppak. Hann var fyrir 4600 árum faðir í Mesópótmíu, þar sem nú er Írak. Hann gefur syni sínum 280 ráð um, hvernig hann eigi að haga lífinu. Þar eru boðorðin, sem við þekkjum, og ótalmörg í viðbót. Fyrsta boðorðið er að kaupa ekki asna, sem hrín. Þú átt ekki að plægja akur á vegi. Aldrei að rífast og alltaf fara burt, ef rifizt er. Ekki að ábyrgjast neinn og ekki láta neinn ábyrgjast þig. Ekki fella neina dóma, þegar þú hefur drukkið bjór, ekki vera eins og Össur. Ekki leggjast með þræl þínum, hún étur þig. O.s.frv. upp í: Ekki heimsækja ókunna staði.
Bæjarstjóri í Kabúl

Ingibjörg Sólrún Gísladóttir talar fávíslega um íslenska aðila að hernámi Afganistans sem “friðargæzluliða”. Þeir eru það ekki, þeir eru hluti af hernámsliði Nató. Þeir eru til stuðnings Hamid Karzai forseta, sem ræður yfir fjórðungi landsins. Hinu ráða talíbanar og herstjórar. Hver vestræni herforinginn á fætur öðrum segir stríðið gegn Afganistan vera tapað. Þeir kalla Karzai “bæjarstjórann í Kabúl”. Atlantshafsbandalagið heldur að venju uppi lygavef um stríðið tapaða. Það breytir því ekki, að Nató á ekki erindi þar. Íslendingar hafa þar hlutverk vestræns og hataðs hernámsliðs.
Okkar tíkarsonur

George W. Bush styður Pervez Musharraf fyrrverandi einræðisherra Pakistans eftir ósigur hans. Þrátt fyrir sigur lýðræðisflokka á trúarofstækisflokkum í þingkosningunum. Sendimenn Bandaríkjanna leggja hart að sigurvegurunum að hrekja forsetann ekki úr embætti. Hafa þrisvar hitt Asif Ali Zardari, ekkil Benazir Butto, og tvisvar Nawaz Sjarif, fyrrum forsætisráðherra. Gott dæmi um afskiptasemi heimsveldis, sem sáir hatri á heimsveldinu. Afskiptin hafa vakið athygli í Pakistan, fylla dálka blaða þar í landi. Bandaríkin vona, að herinn í Pakistan bylti lýðræðinu og komi hötuðum Musharraf til valda.
Drudge og prinsinn

Matt Drudge sagði heiminum, að Hinrik bretaprins væri í Afganistan. Öll blöð Bretlands höfðu gert samsæri um að þegja yfir vist hans þar. Vefrit Drudge rauf þagnarmúrinn. Það birti myndina af Barack Obama með túrban í Sómalíu. Það sagði fyrst frá framhjáhaldi Bill Clinton, þáverandi forseta Bandaríkjanna. Samt hefur Hilary Clinton forsetaframbjóðandi notað Drudge Report til að koma slúðri á framfæri. Drudge er áhrifamesti blaðamaður heimsins í upphafi 21. aldar. Hann er talinn frekar hægri sinnaður og ekki vandur að heimildum. En hann rýfur þó þagnarmúr hefðbundinna letifjölmiðla.
Et, drekk og ver glaður

James Lovelock, þekktur umhverfisfræðingur, spáði 1965, að umhverfi okkar færi að versna um árið 2000. Hann hafði rétt fyrir sér. Er síðan talinn merkastur spámanna á þessu sviði. Hann fann holurnar í ozon-laginu og setti fram Gaia-tilgátuna. Nú stígur hann lengra fram á sviðið og segir ragnarök verða eftir tuttugu ár. Það er 2028. Þá verði stanzlaust fárviðri um alla jörð. Áratug síðar hafi Evrópa breyzt í Sahara. Hann telur misþyrmingu mannsins á umhverfinu vera komin á það stig, að ekki verði aftur snúið. Og ráðlegging hans er: “Et, drekk og ver glaður, því á morgun ertu dauður.”
Barizt verður um matinn

James Lovelock telur nýjustu aðgerðir mannkyns ekki munu hindra ragnarök. Kolefnisjöfnun sé skrípaleikur. Bann við plastpokum geri ekkert gagn. Vindmyllur komi að litlu gagni. Allt þetta og fleira sé sýndarmennska til að friða samvizku fólks og fyrirtækja. Raunverulega vill fólk engu breyta. Það vill bara halda áfram að dansa í Hrunakirkju, þar til hún sekkur. Þetta er fræg, íslenzk kenning: “Fólk er fífl.” Lovelock telur, að kjarnorkuver dugi ekki, því að jörðin muni breytast í vígvöll, þar sem barizt verði um matinn. Jörðin er lífvera, segir hann, og hún þolir ekki álag fábjánanna.
Mislukkaður herra jarðar

Samkvæmt Lovelock verða styrjaldir og fjöldamorð hlutskipti mannkyns næstu tvo áratugina. Ástand og hugarfar sé hið sama og það var árin 1938-1939. Þá vissu allir, að skelfing væri að ríða yfir, en höfðu engin ráð. Bandaríkin eru þegar farin að seilast eftir olíulindum heims, fyrst í Írak og næst í Íran. Fólk mun flæða yfir landamæri að leita sér að fæðu. Kannski er kominn tími til að loka Íslandi fyrir útlendingum. Kannski þurfum við líka að fara að grafa híbýli í jörð niður til að mæta ósköpunum. Allt stafar þetta af, að fólk er fífl. Það hefur ekki greind til að leika hlutverk herra jarðar.
Íslendingar heimskastir

Heimska Íslendinga er svo yfirgengileg, að nú vilja þeir reisa olíuhreinsun á Vestfjörðum. Fyrir hráefni, sem verður illfáanlegt eftir 25 ár. Ekki er hægt að hugsa sér meira skammtímadæmi en olíuhreinsun. Miklu nær er að reisa kjarnorkuver þar, því að misþyrming Íslendinga á auðlindum sínum mun ekki duga okkur. Við munum þurfa rafmagn til allra hluta, svo sem til að knýja bíla og skip. Flugvélar verða of orkufrekar til að verða notaðar í náinni framtíð. Við höfum nú þegar Reyðarfjarðarál á samvizkunni. Það er svipuð firra og aðild landsins að útlendu stríði og hernámi. Fólk er fífl.
Gamlar grillur

Gömul grilla segir ekki mega byrja málsgreinar á OG eða EN: “En spurt er, hvort kurteisi sé ei matsatriði. Og sé svo, hvaða reglum er þá hægt að beita.” Eða: “Sakborningurinn virtist í uppnámi. En sækjandinn sagði …” Oftast þarf ekki að nota þessi orð í upphafi og þá má sleppa þeim. Tvær málsgreinar, sem standa saman innan málsliðar, eru um skylt efni. Óþarfi er að tengja þær sérstaklega með smáorðum. Byrja má málsgreinar á ÞAR SEM og SEM. “Þar sem vitað er um innihaldið, getum við gagnrýnt það.” Enda má málsgreinar með forsetningu: “Reglur eru til að lemja nemendur með.”
Stofnanamálfar

Skrifaðu hreint út: “Skólunum hefur ekki tekist að kenna grundvallaratriði, af því að þeir skilja ekki, hvernig menningarsvæði móta lærdóm barna”. Ekki stofnanamál: “Orsök vangetu skólanna við að kenna grundvallaratriði felst í að skilja ekki mótunaráhrif menningarlegs bakgrunns á menntunina.” Skrifaðu eins og ævintýrin: “Einu sinni var Rauðhetta á leið um skóginn, þegar úlfurinn stökk undan tré og hræddi hana.” Ekki skrifa stofnanamál: “Einu sinni þegar ganga um skóginn var framkvæmd af Rauðhettu, kom fyrir stökk úlfsins undan tré, sem hafði þau áhrif, að það framkallaði ótta.”
Virku sagnorðin

Notaðu sagnorðið að ganga, ekki nafnorðið ganga. Notið sögnina að stökkva, ekki nafnorðið stökk. Notið ekki “greiddi atkvæði”, þegar “kaus” er betra. Keyrið textann á virkum umsögnum, ekki á nafnorðum og ekki á nafnorðum með hlutlausum sagnorðum. Menn “hræða”, ekki “framkalla ótta”. Ekki skrifa: “Skortur okkar á staðtölum kom í veg fyrir mat á aðgerðum Sameinuðu þjóðanna við að staðsetja fjárhagsaðstoð á þeim sviðum, þar sem þörfin fyrir aðstoð var mest.” Heldur: “Þar sem okkur skorti staðtölur, gátum við ekki metið, hvort Sameinuðu þjóðirnar hefðu sett fé í brýnustu sviðin.”
Brýnn lánasjóður

Það á að teljast til mannréttinda á Íslandi að þurfa ekki að borga nema 2% vexti ofan á verðbólgu. Og að verðbólgan sé ekki nema önnur 2%. Óstjórn ríkisins hindrar þessi mannréttindi. Þar á ofan heimtar villta hægrið, að Íbúðalánasjóður verði lagður niður. Í staðinn eiga að koma bankar, sem eru svo illa reknir, að þeir geta ekki fengið erlent lánsfé. Þeir verða að taka okurlán Seðlabanka og geta ekki notað slíkt fé til að lána húsbyggjendum. Okurvextir og verðbólga gera villta hægrinu ókleift að loka Íbúðalánasjóði. Meðan ríkisvaldinu og bönkunum og Seðlabankanum er svona illa stjórnað.
Upplagður ráðgjafi

Eftir helgina munu Hannesar Hólmsteinar heimsins hlýða á Birni Lomborga heimsins í New York. Heartland Institute heldur þá ráðstefnu um, að ekkert vont sé að gerast í umhverfinu. Stofnunin er rekin af tóbaks- og olíuiðnaði Bandaríkjanna. Fær 50 milljón krónur frá Exxon einu saman. Markmiðið er, að styrktaraðilarnir verði fyrir sem minnstu ónæði af hálfu stjórnvalda. Hún berst gegn aðgerðum til að draga úr notkun tóbaks, fyrir einkavæðingu sjúkrahúsa, afnámi opinberra trygginga. Hún gefur út rit eftir tryllta hægri spámenn. Hún er upplagður ráðgjafi fyrir róttæka ríkisstjórn okkar.
Pútín skilgreindur

Um aldamótin skrifaði ég, að Pútín væri nýr Stalín. Það þótti gróft eins og sumt annað, sem ég hef skrifað. Sagt vera dónaskapur eins og þegar ég skrifaði, að Boris Jeltsín væri róni. Síðan hefur mikið vatn runnið til sjávar. Þetta var áður en George W. Bush horfði í augu Vladimír Putín og sagði, að þar færi maður, sem hægt væri að treysta. Einræðisherranum var þá hossað af valdamönnum Vesturlanda. Sautján sinnum hef ég skrifað um Pútín á sjö árum og oftast líkt honum við Stalín. Smám saman hefur verið að koma í ljós, að ég hafði akkúrat rétt fyrir mér. Samanber nýja skýrslu Amnesty.
Gísli, kærðu Össur, gerðu það

Gísli Marteinn Baldursson þarf að gera þjóðinni þann greiða að kæra Össur Skarphéðinsson fyrir gróf meiðyrði. Láta sjálfvirka dómavél Héraðsdóms Reykjavíkur dæma ráðherrann í milljón króna bætur. Þá vakna pólitíkusar vonandi til meðvitundar um, að búið er að hleypa skrímsli inn á völlinn. Sú persónuvernd gengur ekki, að fólk sé látið borga hálfa eða heila milljón króna fyrir meiðyrði, meðan nauðgun kostar minna. Engin hefð er fyrir því, að dómstólar bregðist hart við orðbragði nafngreindra manna. Miklu nær er að beina augum að bloggi nafnleysinga, einkum á spjallrásum á vegum mbl.is.
Klúbbur skrípakalla

Sífellt fjölgar í klúbbnum. Þar eru Jónína og Bubbi, Franklín Steiner og Ómar R. Valdimarsson, Björgólfur Guðmundsson og okurbankinn. Þetta eru þeir, sem hafa fengið eða munu fá hálfa eða heila milljón krónur í bætur fyrir illt umtal. Hvort sem umtalið er satt eða ekki. Slíkt skiptir dómstóla engu máli. Haldið þið, að ára þessa liðs komist í fyrra horf við ómerkingu héraðsdóms á orðbragði? Haldið þið, að sálin í þeim verði hvít? Haldið þið, að þeir öðlist aftur meinta fyrri virðingu samfélagsins við að neyða menn til að borga milljón? Nei, þetta verða áfram skrípakallar.
Ísland í dag

Kristján S. Guðmundsson skipstjóri telur sig hafa vörn í meiðyrðamáli. Hann segist ætla að verja sig sjálfur með því, að hann hafi sagt sannleikann. Sú vörn er því miður orðin einskis virði vegna nýrrar dómvenju. Björgólfur Guðmundsson og Landsbankinn munu vinna málið gegn honum. Þeir munu fá bætur, sem eftirlaunamanni verður þungbært að greiða. Rétt eins og Gauki Úlfarssyni láglaunamanni verður erfitt að borga meira en milljón samtals vegna Ómars R. Valdimarssonar. Dómstólarnir svívirða ekki bara sannleikann, heldur dæma líka fólk til að greiða þungar bætur. Þannig er Ísland í dag.
Kaffihúsið á horninu

Starbucks lokaði öllum sjöþúsund kaffihúsum sínum í Bandaríkjunum í þrjá klukkutíma á þriðjudaginn. Tíminn var notaður til að kenna starfsfólki að laga almennilegt kaffi. Jafnframt var tilkynnt, að hætt yrði að reiða fram morgunverð með steikingarlykt. Mér er minnistæð hin hræðilega lykt af bandarískum morgunmat, sem samkvæmt þessu verður lagður niður í Starbucks. Virðingarvert er, að verzlunarkeðja reynir að brjótast úr keðjumennsku. Og leitar upprunans í viðskiptaháttum kaupmannsins eða kaffihússins á horninu.
Viðurkenna staðreyndir

James Connaughton, umhverfisstjóri Hvíta hússins, er á ferð um Evrópu. Hann segir þar, að ríkisstjórn George W. Bush geti fallizt á bindandi skilmála um árangur í umhverfismálum. Setur þó það skilyrði, að Kína og Indland taki þátt í aðgerðum eins og gömlu iðnríkin. Í fyrsta skipti ljá Bandaríkin máls á aðgerðum í stíl við samkomulagið frá Kyoto. Flest ríki heimsins hafa undirritað það. Hingað til hefur Bush fullyrt, að umhverfisáhyggjur séu ástæðulausar. En samkvæmt Connaughton er síðasta vígi heimskunnar að falla.
Prozak virkar ekki

Samkvæmt umfangsmikilli rannsókn í Bretlandi virka ekki þunglyndislyfin frægu, svo sem Prozak. Aðeins í alvarlegustu tilvikum koma þau stundum að gagni. Betra er fyrir fólk að hreyfa sig meira, sækjast eftir fleiri vinum og læra að bægja frá sér vonleysi og neikvæðum hugsunum. Hingað til hafa lyfjaframleiðendur haldið leyndum upplýsingum um gagnsleysi lyfjanna. Þeir hafa talið læknum trú um, að þetta væru galdralyf. Brezk stjórnvöld hafa reynt að knýja lyfjahringana til að afhenda upplýsingarnar, en ekki tekizt.
Dýrkeyptir dagdraumar

Fred Kaplan er þekktur dálkahöfundur vefritsins Slate. Hefur nú gefið út bókina “Daydream Believers” um þá, sem trúa dagdraumum. Það er nýja íhaldið í Bandaríkjunum, sem komst til valda með George W. Bush. Skjólstæðingar Dick Cheney og Donald Rumsfeld héldu, að Bandaríkin væru heimsveldið eina. Gæti hagað sér eins og því sýndist. Það reyndist vera tóm þvæla. Bandaríkin geta ekki unnið stríð og hafa allt niðrum sig í fjármálum. Verst er þó, að þau hafa glatað nánast öllum vinum erlendis. Dagdraumarnir eru dýrkeyptir.
Caruso slær í gegn

Matarhúsið Caruso í Bankastræti hefur slegið í gegn. Á miðvikudagskvöldi var þar fullt út úr dyrum. Mér er sagt, að svona sé það orðið á hverju kvöldi. Það er afrek, því að flestir veitingastaðir eru hálftómir virka daga. Húsakynnin eru hálfgerðar rústir, sem sumum finnst líklega rómó. Þjónustan er orðin úrvalsgóð. Mestu máli skiptir þó, að maturinn er vel eldaður. Ég fékk pönnusteikta rauðsprettu, hæfilega eldaða, með hrauki af meðlæti, sem var í lagi. Hét sjávarfang dagsins á matseðlinum og kostaði bara 2.500 krónur. Ég vona, að það sé skýringin á nýrri velgengni Caruso.